Blabbermouth.net

***Blabbermouth.net*** er et USA-basert nettmagasin opprettet i 2001, dedikert til nyheter om metal og rock samt anmeldelser av musikkalbum og -DVD-er. Nettstedet var en pioner innen nyhetssteder for denne musikkgenren og har blitt kalt «the CNN of the metal world».

Nettstedet ble grunnlagt og drives av Borivoj Krgin, som også skriver alle artikler så nær som plateanmeldelsene, der det er flere bidragsytere. Den første versjonen av nettstedet ble lansert i mars 2001, og i oktober samme år tok plateselskapet Roadrunner Records *Blabbermouth.net* inn på sin server.

Besøkende på *Blabbermouth.net* kunne i en periode (2002–2025) legge inn kommentarer og replikker til andres kommentarer, til tider uten noen form for moderering, noe som ytterligere bidro til trafikk og omtale av nettstedet.

## Historie
*Blabbermouth.net* bakmann Borivoj Krgin kom til USA fra Serbia (den gang Jugoslavia) tidlig på 1980-tallet. Han startet sin karriere i metalverdenen som grunnlegger av det nå nedlagte plateselskapet Godly Records (1987), skribent i flere musikkmagasiner, som *Metal Maniacs*, på starten av 1990-tallet og som manager for et knippe band, blant dem Atheist. 

Krgin fikk ideen om konseptet *Blabbermouth.net* i januar 2000. Robert Kampf, grunnleggeren av Century Media Records, bodde hos Krgin i New York og inviterte ham med på et møte med manageren Gunter Ford fra World Management (Morbid Angel, Hate Eternal m.fl.). Der kom Ford med en idé om en «heavy metal-portal»: en nettside som skulle by på nyheter, bandeffekter – «merch» – og musikkanmeldelser, og der plateselskaper kunne selge produktene sine. Krgin mislikte det kommersielle ved forslaget, men likte tanken om en nettside med metal-nyheter tilgjengelig til alle døgnets tider, noe som ikke fantes på den tiden.

Et par måneder senere satte Krgin i gang med å finne ut av hvordan han kunne utvikle og drifte sin egen nettside, og etter et år var han klar til å gå «live». Den første, relativt simple versjonen av nettstedet ble lansert 3. mars 2001. I oktober samme år foreslo Krgins kamerat Monte Conner (en A&R/artist- og repertoaransvarlig hos Roadrunner Records) å legge driften av nettstedet over på Roadrunners server. Dermed kunne Krgin fokusere på innholdsproduksjon heller enn de tekniske aspektene ved å drive et nettsted.

Tidlig i 2002 ble det implementert en løsning for kommentarer fra besøkende. I 2013 ble kommentarfunksjonen lagt om i forbindelse med redesign av nettstedet (før og etter), og man måtte nå benytte en facebook-konto for å kommentere. Muligheten for å kommentere vedvarte frem til 2025, da funksjonen på ny ble fjernet. Se også Kommentarfelt-kontroverser.

I 2006 ble de første DVD-anmeldelsene publisert på nettstedet.

I perioden 2020–2022 ble nettstedet bygget om fra bunnen og lagt over på en hybridløsning av publiseringsverktøyet WordPress og PHP-rammeverket Laravel.

## Kilder og tilgang på nyheter
Ifølge ham selv bruker Krgin mesteparten av fritiden sin på nettstedet. Han følger med på bandenes offisielle nettsider og sosiale nettverk, på fanfora der medlemmer av bandet gjerne poster innlegg, og på trykte musikkmagasiner. Han kommuniserer også direkte med kontakter han har knyttet gjennom årene – bandmedlemmer, metaljournalister, managere og andre i bransjen. 

*Blabbermouth.net* har også en funksjon for å sende inn tips og nyheter anonymt.

I et intervju fra 2014 anslår Krgin at 90 % av informasjonen han publiserer enten er fra andre nettkilder, eller det er sendt ham direkte fra band, managere, plateselskaper eller tilknyttede personer.

## Anseelse
*Blabbermouth.net* er beskrevet av den kanadiske dagsavisen *London Free Press* som en «pålitelig bransje- og fanside». *[[Die Welt]]* har kalt nettstedet «et av de mest innflytelsesrike og mest siterte nyhetsnettstedene for heavy metal og hardrock».

I 2016 skrev *[[MetalSucks|MetalSucks-]]*grunnleggeren Axl Rosenburg at *Blabbermouth.net* «i bunn og grunn tilsvarte nyhetsseksjonen i (på dette tidspunktet mislykkede) metalmagasiner – men langt mer detaljert, og oppdatert døgnet rundt.» 

Musiker og skribent Devin Townsend uttalte:— [Krgin] finner ikke på ting. All idiotprat jeg har blitt sitert på, har jeg faktisk sagt. Blabbermouth endret måten vi gjør intervjuer på ved å gjøre oss ansvarlige for det vi sier.

### Kommentarfelt- og sladderkontroverser
*Blabbermouth.net* har blitt kritisert av musikere og folk fra musikkbransjen for internett-trolling i kommentarseksjonen og for artikler skrevet kun med hensikt å skape støy. Krgin forsvarte i 2004 dette med at han ønsket å skape en humoristisk tone blant de besøkende og bryte opp den monotone strømmen av nyheter om plateslipp. Han forklarte videre at når han mottar et rykte han anser som verdt å publisere, undersøkes sannhetsgehalten ved å kontakte personer med tilknytning til bandet. Saker blir uansett publisert ved stor sannsynlighet for at ryktet medfører sannhet, for så å følge opp med uttalelser og presiseringer fra det omtalte bandet. Han uttalte at *Blabbermouth.net* neppe ville eksistert dersom han kun brukte offisielle band- og labelkanaler, fordi bekreftelser ofte kommer sent og gjerne i forskjønnende form, og at han ønsker å avdekke detaljer bak kulissene.

I september 2006 ble kommentarfunksjonen slått av for en opprydding på nettstedet, og da den åpnet igjen i januar 2007 var det innført et system med ordfilter og mulighet for innrapportering av støtende kommentarer.  

## Trafikk til nettstedet
En Google Analytics-måling fra august 2011 viste at *Blabbermouth.net* ble besøkt av mer enn 1,2 millioner unike brukere hver måned, og hadde et gjennomsnitt på 80 000 unike besøkende per dag. Den travleste dagen på det tidspunktet var 16. mai 2010, datoen for Ronnie James Dios død, med 298 000 unike besøkende i løpet av en 24-timers periode. Den nest travleste dagen skyldtes et annet dødsfall: ved Type O Negative- vokalist Peter Steeles bortgang 15. april 2010 hadde nettstedet mer enn 200 000 unike besøkende.

Pr. august 2021 var *Blabbermouth.net* rangert på 16 539.-plass av de mest trafikkerte nettstedene i verden, ifølge Alexa.

For å kommentere på *Blabbermouth.net* krevdes det fra 2013 til 2025 en Facebook-konto, men før dette ble implementert registrerte man seg som bruker ved nettstedet. Pr. august 2011 var det i følge fanwikien *metal.fandom.com* registrert mer enn 101 000 brukere.

## Referanser


## Eksterne lenker

*